U-I-65/92
Natisni
Opravilna št.:
U-I-65/92
Datum odločitve:
11. 1. 1996
Objavljeno:
OdlUS V, 3
ECLI:
ECLI:SI:USRS:1996:U.I.65.92
Akt:
Zakon o zdravstvenem varstvu in zdravstvenem zavarovanju (Ur. list RS, št. 9/92 in 13/93)
Izrek:
Postopek za oceno ustavnosti Zakona o zdravstvenem varstvu in zdravstvenem zavarovanju se ustavi.
Evidenčni stavek:
Pravnovarstveni interes pobudnika za izpodbijanje ustavnosti zakona, češ da ne ureja določenega vprašanja, preneha, če je med postopkom pred Ustavnim sodiščem to vprašanje uredil drug zakon. Tudi v primeru za pobudnike ugodne odločitve ustavnega sodišča bi bila lahko to le ugotovitvena odločba ustavnega sodišča, ki bi od zakonodajalca zahteval ustrezno ureditev teh vprašanj v določenem roku.
Geslo:
Zdravstveno varstvo borcev.
Ocena ustavnosti zakona, ki je med postopkom prenehal veljati.
Ocena primernosti zakonske ureditve.
Pravne praznine.
Pravna podlaga:
Zakon o Ustavnem sodišču (ZUstS), 6. čl.
Opomba:
K obravnavani je zadevi je bila s sklepom Ustavnega sodišča z dne 3/12-1992 pridružena zadeva U-I-144/92 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zveza združenj borcev in udeležencev narodnoosvobodilnega boja Slovenije, Ljubljana
Datum vloge:
2. 6. 1992
Vrsta odločitve:
sklep
Vrsta rešitve:
ustavitev
Dokument:
US17678
Dokument v PDF obliki:
U-I-65-92.pdf
114 KB
Prenesite datoteko
U-I-65/92
11.1.1996
S K L E P
Ustavno sodišče je v postopku za oceno ustavnosti, začetem na pobudi Zveze združenj borcev in udeležencev narodnoosvobodilnega boja Slovenije, Ljubljana, in Franca Terana iz Velenja, na seji dne 11.1.1996
s k l e n i l o:
Postopek za oceno ustavnosti Zakona o zdravstvenem varstvu in zdravstvenem zavarovanju (Uradni list RS, št. 9/92 in 13/93) se ustavi.
O b r a z l o ž i t e v
1. Zveza združenj borcev NOV Slovenije in kasneje, po preoblikovanju, pravna naslednica te organizacije Zveza združenj borcev in udeležencev narodnoosvobodilnega boja Slovenije (v nadaljevanju: ZZB Slovenije) je predlagala Ustavnemu sodišču, da začne postopek za presojo ustavnosti Zakona o zdravstvenem varstvu in zdravstvenem zavarovanju v tistem delu, ".... v katerem so odvzete pridobljene pravice borcev in udeležencev NOB". Predlog je utemeljila predvsem z navedbo, da je z uveljavitvijo Zakona prenehala veljati ureditev, v kateri so imeli borci NOV popolno zdravstveno varstvo; ukinjena je bila oprostitev plačila prispevka k zdravstvenim storitvam in k zdravilom; pravice borcev NOV do sistematskih oziroma preventivnih pregledov, do dispanzerske obravnave v dispanzerjih oziroma ambulantah za borce, do zdraviliško-klimatskega zdravljenja in do 100-odstotnega nadomestila osebnega dohodka v času bolezni pa so bile urejene s samoupravnimi sporazumi in je njihovo izvajanje zaradi nove zakonske ureditve vprašljivo. Tej vlogi se je s svojo pobudo pridružil tudi Franc Teran iz Velenja.
2. S sklepom z dne 3.6.1993 je Ustavno sodišče pobudi sprejelo in začelo postopek za oceno ustavnosti Zakona o zdravstvenem varstvu in zdravstvenem zavarovanju, pri čemer je vlogo ZZB Slovenije obravnavalo kot pobudo organizacije, ki se na podlagi svojega statuta zavzema za pravice svojih članov in je zato izkazala svoj pravni interes.
3. Med tem postopkom se je začel zakonodajni postopek za sprejem Zakona o vojnih veteranih in se oktobra 1995 končal s sprejetjem tega zakona. Zakon je bil objavljen v Uradnem listu RS št.63/95 z dne 6.11.1995 in je začel veljati 1. januarja 1996. Ker je bil Zakon o zdravstvenem varstvu in zdravstvenem zavarovanju pred Ustavnim sodiščem izpodbijan prav zato, ker ni urejal posebnih pravic borcev NOV, ki so jih na področju zdravstvenega varstva imeli dotlej, in bi torej tudi morebitna za pobudnike ugodna odločitev Ustavnega sodišča bila lahko sprejeta le v obliki ugotovitvene odločbe, ki bi od zakonodajalca zahtevala ustrezno ureditev teh vprašanj v določenem roku - ta vprašanja pa so sedaj urejena v Zakonu o vojnih veteranih, je prenehal pravovarstveni interes pobudnikov za izpodbijanje prvega zakona. Zato je Ustavno sodišče postopek ustavilo.
4. Ustavno sodišče je sprejelo ta sklep na podlagi 6. člena Zakona o Ustavnem sodišču (Uradni list RS, št. 15/94) v sestavi: namestnik predsednika Franc Testen in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, dr. Lojze Ude in dr. Boštjan M. Zupančič. Sklep je sprejelo s šestimi glasovi proti dvema. Proti sta glasovala sodnika Šturm in Testen.
Namestnik predsednika
Franc Testen